ประกันไม่คึก ตัวแทนส่อวูบ สอบผ่าน61%
&nbsp;
20 ส.ค. 2554

โพสต์ทูเดย์ — ตัวแทนประกันชีวิตเข้มสอบผ่านเกณฑ์ 61% คนสมัครสอบหายไป 1.8%
สมาคมประกันชีวิตไทยเปิดเผยว่าการสอบตัวแทนประกันชีวิต เดือน กุมภาพันธ์ 2553 มีผู้สมัครสอบทั่วประเทศ 11,632 คน ลดลงจากในระยะเดียวกันของปีก่อนถึง ร้อยละ 3.34 สำหรับยอดรวมของผู้สมัครสอบตั้งแต่ 1 มกราคม – 28 กุมภาพันธ์ 2553 มีทั้งสิ้น 20,561 คน ลดลงจากในระยะเดียวกันของปีก่อน (1 มกราคม 28 กุมภาพันธ์ 2552) ร้อยละ 1.80
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ในช่วงเดือน ม.ค.ก.พ.ที่ผ่านมา มีผู้สมัครสอบเพื่อขอรับใบอนุญาตเป็นตัวแทนประกันชีวิตทั่วประเทศรวม 20,561 คน ลดลง 377 คน หรือ 1.8% เมื่อเทียบกับช่วงเดียวกันของปีก่อนที่มีผู้สมัครสอบ 20,938 คน อย่างไรก็ตามในจำนวนนี้มีผู้เข้าสอบ 15,590 คน และสอบผ่าน 9,583 คน หรือ 61.4% ของผู้เข้าสอบ 
ทั้งนี้ ช่วงเดือน ก.พ.ที่ผ่านมามีผู้สมัครสอบความรู้เพื่อขอรับใบอนุญาตเป็นตัวแทนประกันชีวิตทั่วประเทศ 11,632 คน ลดลง 402 คน หรือ 3.3% เมื่อเทียบกับเดือน ก.พ. 2552 ที่ผู้สมัครสอบ 12,034 คน ในจำนวนนี้มีผู้เข้าสอบ 8,897 คน และสอบผ่าน 5,485 คนหรือ 61.6% ของผู้เข้าสอบ โดยแยกเป็นการสมัครสอบด้วยระบบคอมพิวเตอร์ 5,689 คน เข้าสอบ 4,783 คน สอบผ่าน 3,230 คนหรือ 67.5% ของผู้เข้าสอบ และสมัครสอบด้วยระบบกระดาษ 5,943 คน เข้าสอบ 4,114 คน สอบผ่าน 2,255 คน หรือ 54.8% ของผู้เข้าสอบ 
สำหรับจังหวัดที่มีผู้สมัครสอบตัวแทนประกันชีวิตสูงสุด 5 อันดับแรกของทั่วประเทศ คือ อันดับที่ 1 กรุงเทพมหานคร มีผู้สมัครสอบ 5,331 คน อันดับที่ 2 เชียงใหม่ มีผู้สมัครสอบ 586 คน อันดับที่ 3 ขอนแก่น มีผู้สมัครสอบ 534 คน อันดับที่ 4 สงขลา มีผู้สมัครสอบ 421 คน และอันดับที่ 5 ชลบุรี มีผู้สมัครสอบ 330 คน